En 30-årig mand skal fremstilles i grundlovsforhør, sigtet for drabsforsøg, efter at have snittet en kvinde i halsen med en kniv.

Torsdag aften sad den 30-årige mand i en lejlighed i Frederikshavn sammen med offeret, en 29-årig kvinde, og nogle andre bekendte. Her blev der drukket, og på et tidspunkt begyndte den 30-årige mand og den 29-årige kvinde af skændes. De andre tilstedeværende så tv og talte med hinanden, så de bemærkede tilsyneladende ikke mundhuggeriet. Det fortæller vagtchef ved Nordjyllands Politi, Per Vagn Nielsen. På et tidspunkt kammede skænderiet over, og den 30-årige hentede en kniv i køkkenet. Han snittede den 29-årige kvinde i halsen, hvorefter han løb fra stedet. Patruljen, der kom til stedet, kørte først ud til mandens bopæl, hvor han dog ikke var at finde. Det lykkedes at få telefonkontakt til manden, men han ville ikke fortælle, hvor han var. Omkring klokken 23, tre timer efter at han var løbet fra lejligheden, lykkedes det politiet at aftale at mødes med manden, og klokken 23.10 blev han anholdt. Kvinden blev kørt på Aalborg Sygehus, men hun er uden for livsfare. Manden fremstilles fredag i grundlovsforhør, sigtet for drabsforsøg.